THANI วิ่งแรง5% นิวไฮรอบ2เดือน รับกำไรQ1โตแจ่ม โบรกฯอัพเป้า9บ.-เพิ่มประมาณกำไรปีนี้
THANI วิ่งแรง 5% นิวไฮรอบ 2 เดือน ขานรับกำไร Q1/61 โตแกร่ง โบรกฯ อัพเป้าใหม่ 9 บ. ปรับเพิ่มประมาณกำไรปีนี้ ล่าสุด ณ เวลา 11.41 น. อยู่ที่ 8.25 บาท บวก 0.40 บาท  หรือ 5.10% สูงสุดที่ 8.25 บาท ต่ำสุดที่ 7.95 บาท ด้วยมูลค่าซื้อขาย 42.87 ล้านบาท
20 เม.ย. 2561

ผู้สื่อข่าวรายงานว่า ราคาหุ้น บริษัท ราชธานีลิสซิ่ง จำกัด (มหาชน) หรือ THANI ล่าสุด ณ เวลา 11.41 น. อยู่ที่ 8.25 บาท บวก 0.40 บาท  หรือ 5.10% สูงสุดที่ 8.25 บาท ต่ำสุดที่ 7.95 บาท ด้วยมูลค่าซื้อขาย 42.87 ล้านบาท

ทั้งนี้ ราคาหุ้น THANI ปรับตัวขึ้นสูงสุดในรอบ 2 เดือน นับตั้งแต่ราคาหุ้นปิดตลาดอยู่ที่ระดับ 8.32 บาท เมื่อวันที่ 7 ก.พ.60 หลังจากรายงานผลการดำเนินงานประจำไตรมาส 1/61 มีกำไรเพิ่มขึ้น 48% มาที่ 364.54 ล้านบาท จากปีก่อนมีกำไร 245.81 ล้านบาท เนื่องจากมีรายได้รวมเพิ่มขึ้น 121.89 ล้านบาท
ขณะที่ค่าใช้จ่ายทางการเงินมีลดลง 9.75 ล้านบาท หรือ 4.44% จากการจัดหาแหล่งเงินกู้ยืมที่มีต้นทุนทางการเงินที่ต่ำและมีค่าใช้จ่ายหนี้สงสัยจะสูญมีจำนวน 123.45 ล้านบาท ลดลงจากงวดเดียวกันของปีก่อนจำนวน 15.46 ล้านบาท หรือลดลง 11.13% เนื่องจากการติดตามลูกหนี้อย่างใกล้ชิด ส่งผลให้คุณภาพของลูกหนี้โดยรวมดีขึ้น
ขณะเดียวกัน บล.เคทีบี (ประเทศไทย) ระบุในบทวิเคราะห์ แนะนำ “ซื้อ” หุ้น THANI และปรับราคาเป้าหมาย 9 บาท/หุ้น จากเดิม 8.20 บาท/หุ้น โดยบริษัทรายงานกำไรสุทธิไตรมาส 1/61 ที่ 364 ล้านบาท ขยายตัว 48% เทียบจากปีก่อน และ 14% เทียบจากไตรมาสก่อนมากกว่าที่บล.เคทีบี (ประเทศไทย) และตลาดคาด 8% จากค่าใช้จ่ายดอกเบี้ย และค่าใช้จ่ายในการดำเนินงานที่ต่ำกว่า
ทั้งนี้ได้ปรับประมาณการกำไรสุทธิปี 61 อยู่ที่ 1.5 พันล้านบาท เพิ่มขึ้น 5% (+36%เทียบจากปีก่อน) จากการขยายตัวของสินเชื่อในไตรมาส 1/61 ที่มากกว่าคาด และมองว่าในช่วงที่เหลือของปีจะมีความต้องการใช้รถบรรทุกเพิ่มขึ้น ในขณะที่ได้ปรับลดต้นทุนทางเงินลดลงเล็กน้อย โดยคาดกำไรสุทธิปี 61-63 ยังขยายตัวคิดเป็น CAGR เฉลี่ยที่ 19%